Стипендије за докторанте

Министарство просвете, науке и технолошког развоја додељује стипендије студентима докторских академских студија на високошколским установама чији је оснивач Република Србија.

Студенти докторских студија биће укључени у рад акредитованих научноистраживачких организација чији је оснивач Република Србија, аутономна покрајина или јединица локалне самоуправе.

Министарство додељује укупно до 200 стипендија за следеће научне области, гране или дисциплине:

* физика (до 5 стипендијa);
* хемија (до 15 стипендија);
* биологија (до 15 стипендија);
* математика, компјутерске науке и механика (до 8 стипендија);
* медицина (до 23 стипендије, од тога до 5 стипендија у области стоматологије);
* геонауке и астрономија (до 6 стипендија);
* друштвене науке (до 25 стипендија);
* историја, археологија, етнологија и уметност (до 9 стипендија, од тога до 4 стипендије у области историје и до 2 стипендије у области уметности, с тим што кандидати са завршеним факултетом из области уметности могу искључиво конкурисати за стипендију у области уметности);
* језик и књижевност (до 8 стипендија);
* машинство и индустријски софтвер (до 10 стипендија);
* електроника, телекомуникације и информационе технологије (до 15 стипендија);
* саобраћај, урбанизам и грађевинарство (до 12 стипендија, свака област до 4 стипендије);
* материјали и хемијске технологије (до 10 стипендија);
* енергетика, рударство и енергетска ефикасност (до 7 стипендија);
* биотехнологија и пољопривреда (до 25 стипендија);
* уређење, заштита и коришћење вода, земљишта и ваздуха (до 7 стипендија).

Право учешћа по јавном позиву има дипломирани студент уписан на докторске академске студије на високошколској установи чији је оснивач Република Србија, који испуњава следеће услове:

* рођен је 1995. године или касније;
* држављанин је Републике Србије, са пребивалиштем на територији Републике Србије;
* незапослено је лице;
* на претходно завршеним нивоима студија има укупну просечну оцену најмање 8,50 из свих научних области;
* не користи друге стипендије или кредите, односно да у случају добијања стипендије Министарства престане са њиховим коришћењем.

**Конкурс је отворен до 26**. **1**. **2022**. **године**.

Министарство ће донети коначну одлуку о додели стипендије најкасније до краја априла 2022. године.

Више информација можете погледати [овде](https://mpn.gov.rs/skolski-i-studentski-zivot/stipendije/stipendije-za-doktorante/).